אבישי בן-חיים

אבישי בן-חיים (נולד ב-1968) הוא כתב ופרשן לענייני חרדים בחדשות 13 וחוקר של החברה החרדית.

==ביוגרפיה==
בן-חיים נולד בירושלים למשפחה ממוצא מרוקאי וגדל בדימונה ובירושלים. למד בתיכון בישיבת נתיב מאיר ותיכון הימלפרב.

שירת בגדוד 202 של חטיבת הצנחנים. סיים קורס קציני חי"ר ושימש כמפקד מחלקה. במילואים מילא תפקידי מטה ופיקוד והגיע לדרגת סגן-אלוף.

בעל תואר דוקטור בהיסטוריה של עם ישראל מהאוניברסיטה העברית בירושלים. שם עבודת הדוקטורט: "'אנו אין לנו עסק בנסתרות'? הרב עובדיה יוסף, יחסו למקובלים ויחסיו עם 'הנסתרות'", שנכתב בהנחייתו של פרופ' בנימין בראון. התזה המרכזית בעבודת הדוקטורט היא שהרב עובדיה לא דחה את הקבלה, אלא דחה את הרבנים המקובלים שהיו פעילים בתקופתו בירושלים. הוא דחה את העמדה הקבלית מההלכה בנושאים מסוימים, אך אימץ אותה בהלכות אחרות, אף נגד הכרעת הרב יוסף קארו, כדי לגבש את הציבור הספרדי סביב פסיקה הלכתית אחידה - זו של הרב עובדיה יוסף. פעילותו במישור הפוליטי אינה מנותקת מפעילותו ההלכתית, ושתיהן יחד נועדו לשרת את מטרת העל של "החזרת עטרת היהדות הספרדית ליושנה".

=== קריירה תקשורתית ===
את דרכו כעיתונאי החל בעיתון "מעריב". במשך שנים שימש ככתב מעריב לענייני חרדים. במסגרת זאת פרסם את הטור השבועי "כניסת השבת" וחשף את טקס שריפת ספרי הברית החדשה בהנהגתו של סגן ראש עיריית אור יהודה מטעם ש"ס עוזי אהרון; פרשת חטיפת הרב ניר בן ארצי; פרשת הרב שלמה אבינר והכתמים של נידת הנשים; פרסום פסיקתו של ח"כ הרב חיים אמסלם (ש"ס) כי יש להקל בגיור ובפרט של חיילי צה"ל ואת עמדותיו התקיפות כנגד חבריו לתנועה. כמו כן פרסם ריאיון בלעדי עם הרב כדורי ופרסם מספר התבטאויות של הרב עובדיה יוסף מדרשותיו.

במסגרת עבודתו כעיתונאי עסק בין היתר ברב שך, ברב עובדיה יוסף, ברב כדורי, באריה דרעי ובנושאים כמו חברת הלומדים הליטאית, קבלה, המסורתיות המזרחית ועימותים בין דת למדינה.

בינואר 2010 עזב את תפקידו ב"מעריב" ובחודש מרץ באותה השנה הצטרף לחדשות 10, ככתב וכפרשן לענייני חרדים ודתיים. בין פרסומיו: ריאיון ראשון עם הרב מוטי אלון בעקבות פרשת התקיפות המיניות שביצע, ריאיון עם הרוצח עמי פופר, ומסמכים שלפיהם קיבלה ש"ס מעד המדינה בפרשת הולילנד 150 אלף שקלים. הריאיון האחרון שקיים הרב עובדיה יוסף היה עמו בערוץ 10.

בן-חיים הפיק בחדשות 10 סדרות טלוויזיונית בנושאי חרדיות, יהדות וישראליות והקונפליקטים כתוצאה מהמפגש ביניהן. יצירותיו הבולטות בתחום זה:
* "השד העדתי הולך לקלפי" – לקראת בחירות 2015, כולל ההתייצבות של אינטלקטואלים, פמיניסטיות ופעילים מזרחיים לצידה של ש"ס.
* "חרדים – ההתפרקות" על התפרקות מבנה החברה החרדית, מבנה שהוביל אותה בשלושים שנות פריחתה.
* "שקר הרוב החרדי" ("חרדים ההתפרקות" חלק 2) – על הצורך בעדכון התחזיות הדמוגרפיות הרווחות בציבור ועל ההערכה כי נעצר מומנטום הצמיחה המתמדת של החרדים. בסדרה טען בן-חיים שהחרדים לעולם לא יהיו רוב בישראל.
* "אש בברסלב" – על תורתו של רבי נחמן מברסלב, על הקסם ועל השיגעון.
* "האוטונומיה החרדית" – על ה"גטו" הפלאי הוולונטרי שבנו לעצמם החרדים במדינת ישראל הציונית.
* "שלטון הרב" – איך תיראה מדינת ישראל אם החרדים יהיו רוב.
* "הרבנים" – על 20 הרבנים המשפיעים והיוקרתיים בישראל.
* "הקבלה" – על הקבלה כלהיט עולמי, על חומר הנפץ הטמון במבנה האלוהות על פי תורת הקבלה והמטען המיני שבה, על מתנגדי הקבלה ועל הקבלה המעשית.
* "מחכים למשיח" – על תפיסות המשיחיות בחברה הישראלית, על מקומם של החילונים באחרית הימים, על תפקידו המשיחי של הרצל ועוד.
*"ישראל השנייה" עם ברוך קרא – על הקשר של המזרחים לבנימין נתניהו.

בן-חיים היה מגיש מזדמן של התוכנית "המילה האחרונה" בגל"צ. בעבר הגיש סדרת טלוויזיה על ש"ס בערוץ "בריזה" וערך את התוכנית "החדר" בהגשת ד"ר רות קלדרון.

ביולי 2020, במסגרת הפגנת מחאה נגד ראש הממשלה נתניהו, הופל המיקרופון שאחז בן-חיים על ידי מפגינים. הדבר זכה לגינויים רחבים, בפרט של ראש הממשלה בנימין נתניהו והנשיא רובי ריבלין.

ב-22 באוקטובר 2023 לאחר פרוץ מלחמת חרבות ברזל הגיע בן חיים לבית הנשיא לסיקור פגישת משפחות החטופים עם הנשיא הרצוג. המפגש הפך לעימות כאשר אחד מן הנוכחים דחף את בן חיים והטיח בו כי המצב הנורא הוא בין השאר בגללו. בעקבות זאת בן חיים נטש את המקום.<ref></ref> 

== עמדותיו ==
בשנת 2018 יצר בן-חיים סדרת כתבות בטלוויזיה בשם "גנבו לנו את המדינה", בה סקר מספר קבוצות מייצגות של החברה הישראלית. במהלך הסדרה הוא עשה שימוש רב בביטוי "ישראל הראשונה וישראל השנייה" כהסבר לפערים החברתיים בישראל.

על פי התאוריה של בן-חיים, "ישראל הראשונה" מזוהה עם הגמוניה תרבותית, פוליטית ומשפטית, שמאוכלסת ברובה באשכנזים בעלי נטיות מרכז-שמאל, בעוד "ישראל השנייה" מזוהה עם ציבור המזרחים ונוטה לתמוך בערכים לאומיים, במרכיב היהודי בזהות מדינת ישראל, בליכוד ובמפלגות ימין. עוד טוען בן-חיים כי מערכת המשפט מנסה לשמור על ההגמוניה שלה, ומאז המהפכה החוקתית היא מנסה להחליש את המערכת הפוליטית. הוא נותן דוגמאות למאבקים מזרחיים שהוכשלו לדבריו על ידי הממסד, בהם אירועי ואדי סאליב, הפנתרים השחורים, הרשעתו של אהרן אבוחצירא ובעקבותיה נפילתה של מפלגת תמ"י, והמחאה על פרשת ילדי תימן.

== חיים אישיים ==
בן-חיים נשוי לד"ר מרב בוקשיצקי, פקידה בכירה בחטיבה לפסיכיאטריה במשרד הבריאות, ואב לשלושה. מתגורר בהר אדר. הוא בן דוד של השר והרב הראשי הצבאי לשעבר רפי פרץ.

==ספריו==
שמאל
* איש ההשקפה - האידאולוגיה החרדית על פי הרב שך, הוצאת "מוזאיקה", 2004
* מרן הרב עובדיה יוסף - מנהיג בין הלכה לקבלה, בין פוליטיקה למיסטיקה, הוצאת כרמל, תשע"ח 2018
* ישראל השנייה - הבשורה המתוקה, הדיכוי המר, ידיעות ספרים, 2022
* החרדים - דע את האוהב, המסע להכרת העולם החרדי, ידיעות ספרים, 2024

==קישורים חיצוניים==

* 

* [https://13news.co.il/writer/avishay-ben-haim אבישי בן חיים], באתר חדשות 13
* [http://www.nrg.co.il/gevanew/owa/MORE.OPINIONS?pWriterID=147162 לכל טוריו של אבישי בן חיים], באתר nrg
* 
* 
* 
* 
* סקירה על ספרו המקיף והחשוב של ד"ר אבישי בן חיים על הרב עובדיה יוסף : ד"ר אלי אשד " טקסי קללות המוות של הרב עובדיה יוסף בלוג המולטי יקום של אלי אשד https://www.no-666.com/2024/07/10/%d7%98%d7%a7%d7%a1%d7%99-%d7%a7%d7%9c%d7%9c%d7%95%d7%aa-%d7%94%d7%9e%d7%95%d7%95%d7%aa-%d7%a9%d7%9c-%d7%94%d7%a8%d7%91-%d7%a2%d7%95%d7%91%d7%93%d7%99%d7%94-%d7%99%d7%95%d7%a1%d7%a3/

=== וידאו ===
* רינו צרור, [http://www.youtube.com/watch?v=Ow0ae9Lf8As&feature=g-feat "חוצה ישראל" עם אבישי בן חיים], בערוץ ה-YouTube של הטלוויזיה החינוכית, 2006
* 
* [https://www.youtube.com/watch?v=m8R6EiLGoGo הרב עובדיה יוסף בריאיון (האחרון בחייו) לאבישי בן חיים ערוץ 10 - הריאיון המלא], באתר YouTube
* [https://www.youtube.com/watch?v=6t5BIwfYf40 אבישי בן חיים על ההתנתקות], באתר YouTube

==הערות שוליים==

קטגוריה:ערוץ עשר: שדרנים, שחקנים ומנחים
קטגוריה:סגל חדשות 13
קטגוריה:כתבים לענייני חרדים
קטגוריה:סגל מעריב
קטגוריה:לונדון את קירשנבאום
קטגוריה:בוגרי ישיבת נתיב מאיר
קטגוריה:בוגרי תיכון הימלפרב
קטגוריה:בעלי תואר דוקטור מהאוניברסיטה העברית בירושלים
קטגוריה:הר אדר: אישים
קטגוריה:חיילי חטיבת הצנחנים
קטגוריה:סגני-אלופים בצה"ל
קטגוריה:ישראלים שנולדו ב-1968